Zatvoreni umjetni park - utočište Njujorčana za hladnih zimskih dana
Za razliku od tmurnog i hladnog Central Parka, u umjetnom parku vladaju proljeće, prirodno svjetlo i idealni uvjeti za opuštanje
Jedna Njujorčanka kaže: "Kad uđemo ovdje, kao da smo došli u neki drugi grad, drugo godišnje doba. New York obiluje betonom. Zbog toga se ljudi u ovom prostoru osjećaju ugodno. On opušta, što nas iznenađuje, jer to nije pravi park. Ali, tako je dobro napravljen da se osjećate kao da provodite dan u stvarnom parku." Kako se stanovnici New Yorka nose s hladnim zimskim danima? Utočište nalaze, između ostalog, u jednom umjetno napravljenom parku: on je natkriven, ima prirodno svjetlo, umjetnu travu i zvuk ptica. Njujorčani se u njemu mogu opustiti kao u pravom parku, skloniti se od gradske vreve i - ledenih temperatura! U Central Parku u New Yorku, nebo je sivo, a kišobrani otvoreni. Hladna magla nadvila se nad jezero, a rosa svjetluca na drveću. No, u New Yorku postoji i park u kojem uvijek vlada ugodna sobna temperatura od 23 stupnjeva i nikad ne pada kiša. Dobrodošli u umjetni, zatvoreni park na ulici Mulberry, koji se na istom mjestu pojavio već drugu godinu za redom. Tvorac ovog inovativnog koncepta je njegov kreativni direktor Jonathan Daou: "Istinu govoreći, to je moja pobuna protiv zime u New Yorku, nakon 14 dugih i zubatih zima. Ne znam niti jednog Njujorčana kojemu su one drage. U New Yorku obično kažemo da nam se sviđaju dvije stvari o zimi: prvi snijeg i njen posljednji dan. Zbog toga smo odlučili u međuvremenu napraviti nešto zabavno: ovaj park." Njujorčani i turisti svakodnevno hrle na ovo mjesto kako bi se sklonili od tmurnog i sivog vremena. Mjesto je osobito popularno za roditelje male djece, među kojima je i Vida Cave. Ona je ovdje došla kako bi predahnula sa sinom i mužem: "Kad uđemo ovdje, kao da smo došli u neki drugi grad, drugo godišnje doba. New York obiluje betonom. Zbog toga se ljudi u ovom prostoru osjećaju ugodno. On opušta, što nas iznenađuje, jer to nije pravi park. Ali, tako je dobro napravljen da se osjećate kao da provodite dan u stvarnom parku." Organizatori ovog projekta nadaju se da će, osim što pruža utočište od ružnog vremena, ovaj park pružati i predah od zimske apatije. "Ovaj bi prostor trebao imati terapeutski učinak - i psihički i fizički. Fizički - jer je prostor osvijetljen prirodnim svjetlom, a psihički - jer je to mentalni bijeg od zime," kaže kreativni direktor Jonathan Daou. On dodaje da je ovogodišnja tema proljeće u Central Parku. On i njegov tim preslikali su izgled ovog gradskog parka do najmanjih detalja. Na primjer, postavili su prodavače hranom, održavaju besplatne koncerte, prikazuju filmove, čak su priredili i jednu čajanku. Christine Lay došla je ovdje kako bi se sklonila od hladnoće i srela svoje prijateljice: "Volim ovdje dolaziti i sviđa mi se što mogu skinuti zimsku jaknu i šal, i praviti se kao da je ljeto. Ima puno mjesta na kojima se mogu sastati s prijateljicama, čavrljati, opustiti i nešto pojesti." Shareeke Edmead-Nesi došla je u park uživati u popodnevnom čaju: "Zapravo se osjećam kao da sam vani, u otvorenom parku, a toplo mi je. Krajolik interijera sadrži stijene, kamenje, stolove...zaista je napravljena atmosfera u kojoj se možete osjećati opušteno i smireno. A čaj je kao šlag na kolač, da vam bude još ugodnije i toplije, kao kod kuće," kaže ona. Organizatori se nadaju da će umjetni park biti postavljen i u drugim američkim gradovima, jer on je - kako kaže direktor projekta Jonathan Daou - postao sastavnim dijelom zime u New Yorku. Njujorčani će u svom zatvorenom proljetnom parku moći uživati do 15. februara.